మణిపుర్ ‌లో నీటి సరఫరా ప్రాజెక్టు కు పునాదిరాయి వేసిన ప్రధాన మంత్రి

ప్రధాన మంత్రి శ్రీ నరేంద్ర మోదీ మణిపుర్‌ లో నీటి సరఫరా ప్రాజెక్టు కు ఈ రోజు న వీడియో కాన్ఫరెన్స్ మాధ్యమం ద్వారా శంకుస్థాపన చేశారు. ఈ సందర్భం లో ప్రధాన మంత్రి మాట్లాడుతూ, కోవిడ్-19 తో యావత్తు దేశం ప్రస్తుతం కఠినం గా పోరాడుతూ ఉంటే, భారతదేశం లోని తూర్పు మరియు ఈశాన్య ప్రాంతాలు మరో ప్రక్కన భారీ వర్షాలు, ఇంకా వరదలు అనేటటువంటి జంట సవాళ్ల ను సైతం ఎదుర్కోవలసి వచ్చిందని, ఈ జోడు సవాళ్లు చాలా ప్రాణాల ను బలిగొనడమే కాక అనేక మంది కి తల దాచుకొనే నీడ లేకుండా చేశాయన్నారు. లాక్ డౌన్ కాలం లో మణిపుర్ ప్రభుత్వం అవసరమైన అన్ని ఏర్పాట్ల ను చేసిందని, ప్రవాసులు వారి సొంత వూళ్లలకు తిరిగివచ్చేందుకు గాను ప్రత్యేక ఏర్పాట్లను చేసిందని ప్రధాన మంత్రి అన్నారు. ‘ప్రధాన మంత్రి గరీబ్ కళ్యాణ్ అన్న యోజన’ లో భాగం గా మణిపుర్‌ లో సుమారు 25 లక్షల మంది పేదలు ఉచితం గా ఆహార ధాన్యాల ను అందుకొన్నారని ఆయన అన్నారు. అదేవిధం గా, మణిపుర్‌ లో 1.5 లక్షల మందికి పైగా మహిళల కు ఉజ్వల పథకం లో భాగం గా ఉచిత గ్యాస్ సిలిండర్ ల సౌకర్యాన్ని కల్పించడమైందన్నారు. 3,000 కోట్ల రూపాయల వ్యయం తో అమలు చేస్తున్నటువంటి నీటి సరఫరా పరియోజన ను గురించి ప్రస్తావిస్తూ, ఇది రాష్ట్రం లో నీటి సమస్యల ను తగ్గిస్తుందని, ప్రత్యేకించి రాష్ట్ర మహిళల కు పెద్ద ఉపశమనాన్ని అందిస్తుందని ఆయన అన్నారు. గ్రేటర్ ఇమ్ఫాల్ తో పాటు, 25 చిన్న పట్టణాలు మరియు రాష్ట్రం లోని 1,700 గ్రామాల కు ఈ ప్రాజెక్టు ద్వారా ప్రయోజనం చేకూరుతుందని శ్రీ నరేంద్ర మోదీ అన్నారు. రాబోయే రెండు దశాబ్దాల అవసరాల ను దృష్టి లో పెట్టుకొని ఈ ప్రాజెక్టు ను రూపొందించడం జరిగింది. ఈ ప్రాజెక్టు ద్వారా లక్షలాది ప్రజ వారి ఇళ్ళలోనే స్వచ్ఛమైన త్రాగునీటి ని అందుకోగలుగుతారని, వేల మంది ఉపాధి ని కూడా పొందుతారని ఆయన అన్నారు. 15 కోట్లకు పైగా గృహాల కు నేరు గా గొట్టపుమార్గం ద్వారా నీటి ని సరఫరా చేయాలన్న లక్ష్యం తో జల్ జీవన్ మిశన్ ను దేశం లో గత సంవత్సరం లో ప్రారంభించిన విషయాన్ని ప్రధాన మంత్రి ఈ సందర్భం లో గుర్తు కు తెచ్చారు. ప్రస్తుతం ప్రజల భాగస్వామ్యంతో దేశం లో ప్రతి రోజూ సుమారు ఒక లక్ష నీటి కనెక్శన్ లను నెలకొల్పడం జరుగుతోందన్నారు. సులభంగా జీవించడం అనేది మెరుగైన జీవితానికి అవసరం అని, అది పేదలు సహా అందరి హక్కు అని ప్రధాన మంత్రి పేర్కొన్నారు. గత 6 సంవత్సరాల లో ప్రతి స్థాయి లో, ప్రతి రంగం లో జీవన సౌలభ్యాన్ని మెరుగుపరచేందుకు, ముఖ్యం గా పేదలు సులభం గా జీవించేందుకు చర్యల ను తీసుకొన్నట్లు ఆయన చెప్పారు. మణిపుర్ తో సహా యావత్తు భారతదేశం ప్రస్తుతం బహిరంగ మల విసర్జన బారి నుండి విముక్తి ని పొందిందని చెప్తూ ఆయన సంతోషాన్ని వ్యక్తం చేశారు. ఎల్ ‌పిజి నిరుపేదల కు చేరిందని, ప్రతి గ్రామం మంచి రహదారుల తో అనుసంధానించబడిందని, నిరాశ్రయులకు పక్కా ఇళ్లు అందించడం జరుగుతోందని ఆయన వివరించారు. ప్రతి ఇంటి కి సురక్షితమైన త్రాగునీటి ని అందించే కృషి ఉద్యమం తరహా లో సాగుతున్నదని ప్రధాన మంత్రి అన్నారు. మెరుగైన జీవితం సైతం సంధానం తో ప్రత్యక్షం గా ముడిపడి ఉంది అని శ్రీ మోదీ అన్నారు. సురక్షితమైన, ఖచ్చితమైన ఆత్మ నిర్భర్ భారత్ ఆవిష్కరణ కు ఈశాన్య ప్రాంతం తో సంధానం అత్యవసరం అని ఆయన పేర్కొన్నారు. ఇది భారతదేశం అవలంబిస్తున్నటువంటి ‘‘ యాక్ట్ ఈస్ట్ పాలిసీ’’ కి ప్రేరణ ను ఇస్తుందని, మరి ఇది దేశ ప్రయాణ రంగానికి, ఇంకా పర్యటన రంగాని కి ఒక ప్రధాన ముఖద్వారాన్ని కూడా అందిస్తుందని ఆయన అన్నారు. రోడ్లు, రాజమార్గాలు, విమాన మార్గాలు, జల మార్గాలు, ఐ-వేస్ తో పాటు గ్యాస్ సరఫరా కు ఉద్దేశించిన గొట్టపుమార్గా‌ల తో ఈశాన్య ప్రాంతాల లో ఆధునిక మౌలిక సదుపాయాల ను అభివృద్ధిపరచడం జరుగుతున్నదని ఆయన అన్నారు. గత 6 సంవత్సరాల లో, యావత్తు ఈశాన్య ప్రాంతం లో మౌలిక సదుపాయాల అభివృద్ధి కి వేల కోట్ల రూపాయలు పెట్టుబడి పెట్టడమైందన్నారు. ఈశాన్య ప్రాంతం లోని నాలుగు రాష్ట్రాల రాజధాని నగరాల ను సంధానించడం కోసం జిల్లా ప్రధాన కేంద్రాల కు రెండు వరుసల రోడ్ల ను మరియు గ్రామాల కు అన్ని రకాలైన వాతావరణ పరిస్థితుల ను తట్టుకొనే రహదారుల ను కల్పించే ప్రయాస లు జరిగాయని ప్రధాన మంత్రి అన్నారు. దీనిని సాధించడం కోసం, సుమారు 3000 కిలోమీటర్ల రోడ్లను వేయడమైందని, మరో 60000 కిలోమీటర్ల రోడ్ల ను నిర్మించే పరియోజనలు అమలవుతున్నాయని ఆయన తెలిపారు. కొత్త రైల్వే స్టేశన్ లను నిర్మించే ప్రణాళికల తో పాటు ప్రస్తుతం ఉన్న రైల్ నెట్ వర్క్ ను రెండు మార్గాలు కలిగింది గా మార్చే పరియోజన లు కూడా కలుపుకొని ఈశాన్య ప్రాంతం లో రైలు సంధాన సేవ తాలూకు క్షేత్రం లో భారీ మెరుగుదల చోటు చేసుకొందని ఆయన అన్నారు. అదేవిధం గా, ఈశాన్య ప్రాంతం లోని ప్రతి ఒక్క రాష్ట్ర రాజధాని నగరాన్ని రైల్ నెట్ వర్క్ తో జోడించే పని గడచిన 2 సంవత్సరాలు గా శీఘ్ర గతి న సాగుతోందన్నారు. రోడ్లు, రైల్వేల తో పాటు, ఈశాన్య ప్రాంతాని కి విమాన మార్గాల సంధానం కూడా అంతే ముఖ్యమైంది. ప్రస్తుతం ఈశాన్య ప్రాంతం లో సుమారు 13 విమానాశ్రయాలు నడుస్తున్నాయి. ఇమ్ఫాల్ విమానాశ్రయం తో సహా ఈశాన్య ప్రాంతం లో ప్రస్తుతం ఉన్న విమానాశ్రయాల ను ఆధునీకరించడానికి 3000 కోట్ల రూపాయల కు పైగా ఖర్చు పెట్టడం జరుగుతోంది అని ఆయన అన్నారు. ఈశాన్య ప్రాంతం లో ఉన్న జల మార్గాలు సహా 20 కి పైగా జాతీయ జల మార్గాలు ఎడతెగని సంధానాన్ని అందించగలవంటూ ప్రధాన మంత్రి ప్రస్తావించారు. భారతదేశ సాంస్కృతిక వైవిధ్యానికి, సాంస్కృతిక బలానికి ఈశాన్య ప్రాంతం ఒక ప్రతినిధి గా ఉంది అని ప్రధాన మంత్రి అన్నారు. ఈ ప్రాంతం లో గొప్ప పర్యటన అవకాశాలు ఉన్నాయని వాటి ని పూర్తి గా వినియోగించుకోవడం జరగలేదన్నారు. ఈశాన్య ప్రాంతం దేశాభివృద్ధి కి ఒక చోదక శక్తి గా మారాలి అని ప్రధాన మంత్రి అన్నారు. ప్రస్తుతం ఈశాన్య ప్రాంతం లోని యువత మరియు ప్రజలు అభివృద్ధి, ప్రగతి ల వైపు మొగ్గు చూపుతున్నారని, వారు హింస ను త్యజిస్తున్నారని ప్రధాన మంత్రి అన్నారు. మణిపుర్ ‌లో దిగ్బంధాలు ప్రస్తుతం చరిత్ర లో ఒక భాగం అయ్యాయి అని ఆయన పేర్కొన్నారు. అసమ్, త్రిపుర, మిజోరమ్ లలోని ప్రజలు ప్రస్తుతం హింసా మార్గాన్ని విడచిపెట్టారు అని శ్రీ మోదీ అన్నారు. బ్రూ-రియాంగ్ శరణార్థులు ఇక మెరుగైన జీవితం వైపు పయనిస్తున్నారని ఆయన చెప్పారు. ఈశాన్య ప్రాంతం లో వెదురు పరిశ్రమ కు ఉన్న గొప్ప అవకాశాలను, సేంద్రియ ఉత్పత్తుల ను అభివృద్ధి చేయగల ఆ ప్రాంతం యొక్క సామర్థ్యాన్ని ప్రధాన మంత్రి ప్రస్తావిస్తూ, ఆత్మనిర్భర్ భారత్ ప్రచార ఉద్యమం లో భాగం గా స్థానిక ఉత్పత్తులకు విలువ ను జోడించడం కోసం, ఇంకా మార్కెటింగ్ కోసం క్లస్టర్ లను అభివృద్ధి చేయడం జరుగుతోందన్నారు. వ్యవసాయ సంబంధి స్టార్ట్- అప్ లు, ఇతర పరిశ్రమలు ఈ క్లస్టర్ ల నుండి లబ్ధి ని పొందుతాయని ఆయన అన్నారు. భారతదేశం యొక్క వెదురు దిగుమతి ని స్థానిక ఉత్పత్తి తో భర్తీ చేసే అవకాశం ఈశాన్య ప్రాంతాని కి ఉందని ఆయన అన్నారు. దేశం లో అగర్ బత్తీల కు చాలా పెద్ద గిరాకీ ఉంది, అయితే, ఇప్పటికీ మనం బిలియన్ ల కొద్దీ రూపాయల విలువైన అగరొత్తుల ను విదేశాల నుండి దిగుమతి చేసుకొంటున్నాము. వెదురు రైతుల కోసం, హస్తకళల తో మరియు ఇతర సౌకర్యాల తో సంబంధం ఉన్న కళాకారుల కోసం నేశనల్ బాంబూ మిశన్ లో భాగం గా వందలాది కోట్ల రూపాయల ను పెట్టుబడి పెట్టడం జరుగుతోంది అని ప్రధాన మంత్రి అన్నారు. ఇది ఈశాన్య ప్రాంతాల్లోని, యువతకు, ఇక్కడి స్టార్ట్- అప్ లకు ప్రయోజనం చేకూర్చుతుందన్నారు. ఆరోగ్యం, విద్య, నైపుణ్యాభివృద్ధి, స్టార్ట్- అప్ లతో పాటు ఇతర శిక్షణ కార్యక్రమాల కోసం ఇప్పుడు ఈశాన్య భారతం లో అనేక సంస్థల ను నిర్మిస్తున్నట్లు ప్రధాన మంత్రి చెప్పారు. క్రీడల విశ్వవిద్యాలయం, ప్రపంచ స్థాయి క్రీడా ప్రాంగణాల ను ప్రారంభించడం తో, మణిపుర్ దేశ క్రీడా ప్రతిభ కు ప్రధాన కేంద్రం గా మారనుందన్నారు.